ወደባዊት ከተማ ባጽዕ፡ ብዙሓት ቀዳመ ሰናብቶም ከሕልፉላ ዝመርጹዋን ዝምነዩዋን ከተማ'ያ። ካብ ኣስመራ ናብ ባጽዕ ዝወስድ መገዲ፡ ጎቦ እናፈንጸሐን እናተጠዋወየን ዝኸይድ መገዲ'ዩ። ብሓምለ 2018፡ ቀዳማይ ሚኒስትር ኢትዮጵያ ኣብዪ ኣሕመድ ኣብ ኤርትራ ምብጻሕ ክገብር እንከሎ፡ ምስ ፕሬዝደንት ኢሳይያስ ኣፈወርቂ ናብ ኣስመራ ከይዱ በለስ ዝበልዕሉ መገዲ ሓሊፍካ ኢኻ ናብ ባጽዕ እትኸይድ። እዚ ቦታ ድርፎ ይብሃል፤ ኣብዚ ከባቢ ብርክት ዝበላ በለስ ዝሸጣ ደቂ ኣንስትዮ ይርከባ። ዋጋ ሓንቲ በለስ፡ ሓደ ናቕፋ'ዩ። ንሕና'ውን ካብ ሓሊማ መሓመድ፡ በለስ በሊዕና ጉዕዞና ቀጺልና። መግለጺ ስእሊ, እዚ ቦታ ድርፎ ይብሃል፤ ኣብዚ ከባቢ ብርክት ዝበላ በለስ ዝሸጣ ደቂ ኣንስትዮ ይርከባ ምብራቓዊ ኣንፈት ሒዝካ ጉዕዞኻ ናብ ባጽዕ ምስ እትቕጽል፡ ዋዒ እናወሰኸ እዩ ዝኸይድ። ኣብ መሬት እቲ ናይ መወዳእታ ዝበሃል መጠን ዋዒ ዝረከብኩምዎ ክሳብ ዝመስለኩም ሰብነትኹም ይውዕይ። መጠን ዋዒ ናይዚ ከባቢ፡ ክሳብ 44 ዲግሪ ሴንቲግሬት ክበጽሕ ይኽእል። ማይ ኣጣል ኣብ ዝበሃል ከባቢ፡ ንነዊሕ እዋን ካብ ኣገልግሎት ወጻኢ ኮይኑ ዝጸንሐ መገዲ ባቡር ኣሎ፤ ካብ ባጽዕ-ኣስመራ-ከረን-ዑርደት ይኸይድ ምንባሩ፡ እቲ መራሒ መኪና ሓቢሩና። ንኤርትራዊ ነጋሽ ተኽሊት መን ይርስዖ?
